Strateginotat for stiftelsen ” Økonomisk og administrativt forskningsfond i Midt-Norge”

Regionale utfordringer

Kunnskapsmiljøene i Trondheim framheves som en av regionens viktigste potensiale eller konkurransefortrinn. Samtidig det erkjennes at dette konkurransefortrinnet ikke utnyttes tilstrekkelig, jamfør utfordringsdokumenter i forbindelse med fylkesplanarbeidet i Trøndelag.

I 2001 gjennomførte STEP-gruppen på oppdrag av SND-Sør-Trøndelag og Sør-Trøndelag fylkeskommune en empirisk analyse av forhold som har betydning for innovasjonsaktiviteten i Sør-Trøndelag.  ”Innovasjon i Sør-Trøndelag” ser på faktorer som hindrer og stimulerer innovasjon i Sør-Trøndelag.  Temaer som tas opp er nyetableringer og frafall av privateide bedrifter, innovasjon og innovasjonsaktiviteter, utenlands eierskap, forskningsaktiviteter, anvendelse av ny teknologi, kompetanse og mobilitet, innovasjon i offentlig sektor og innovasjonshindre i Sør-Trøndelag. 

Bedriftene i fylket ser samlet sett ut til å være veldig flinke på oppstrømssida og prosess, men svikter noe på kommersialisering og nedstrømsaktiviteter. Undersøkelsen viser for eksempel at selv om næringslivet i fylket finansierer mye forskning er bedriftene ikke mer innovative enn bedrifter i resten av landet. FoU per sysselsatt er dobbelt så høy som landsgjennomsnittet, mens andelen bedrifter som innoverer er omtrent på landsbasis. 

Sør-Trøndelags-bedrifter innoverer oftere på prosess enn produkt sammenliknet med landssnittet. Det er også på prosessiden at kompetansebredden er størst. For mens Sør-Trøndelags-bedriftene ofte utvikler prosessinnovasjoner i samarbeid med andre kompetansemiljøer (e.g. leverandører), utvikles nye produkter oftest internt i bedriften uten at kunde- eller brukerkompetanse er direkte involvert. 

Vektingen mellom utvikling og anvendelse reflekteres også innen utvikling av ny teknologi. Innen IT-produsentnæringer, som forretningsmessig tjenesteyting og databehandling, er IT-kompetansen mye tettere enn innen brukernæringer, om man sammenlikner med resten av landet. 

I et videre perspektiv kan man kanskje si at næringslivet i fylket er bedre til å utvikle ny teknologi og kunnskap enn til å utvikle produkter for et marked som kan gi vekst og utvikle bedrifter/bedriftsnettverk som kan fungere som lokomotiv i den regionale næringsutviklingen. Kunnskap om markedsforhold er også et av de innovasjonshindrene som bedrifter i Sør-Trøndelag oftest oppgir når de skal forklare hvorfor innovasjoner blir utsatt eller avlyst. 

Avstanden mellom innsats og resultater i Sør-Trøndelag bekrefter oppfatningen om at innovasjon må forstås bredere enn kun forskning og utvikling. Innovasjonsbegrepet må inkludere forhold som design, markedsføring og kunnskap om kunder og markeder for å gi fruktbare resultater. I innovasjonsprosjektene bør flere typer kompetanse trekkes inn.

Innovasjonsanalysen fokuserer også det på den høge andelen av offentlig sysselsatte i regionen.  Her bør regionen se mulighetene som ligger i det faktum at vi har en relativt stor andel sysselsatte, i staden for å se det som et problem. Utfordringen kan være å finne de riktige strategiene for å kunne utnytte offentlig sektor i innovasjons- og entreprenørskapsarbeidet. Her er arbeidet knytta opp mot innovasjon i helsesektoren og satsingen på helseteknologi en strategi som det har vært jobba med systematisk siden midten på 1990-tallet.

Sentrale føringer for statlige høgskole

Høgskolene er pålagt å ha et nært samarbeid med samfunns- og arbeidsliv og bidra til innovasjon og entreprenørskap bl.a.  gjennom Lov om universiteter og høgskoler. 

HiSTs strategi

Høgskolen i Sør-Trøndelag vedtok 22. juni 2000 Strategisk plan for HiST for perioden 2000-2010. I den strategiske planen tar høgskolen utgangspunkt i en ideal målsetting om at virksomhetene skal være forankret i humanistiske idealer med fokus på menneskeverd, likeverd og medvirkning. Brukerne og samfunnsinteressene skal være høgskolens fokus og HiST definerer seg som studentenes høgskole, regionens høgskole og de tilsattes høgskole.

”Gjennom utdanning av gode kandidater, kunnskapsproduksjon og formidling skal høgskolen være med å utvikle offentlig tjenesteyting og næringsliv. Høgskolen skal tilby en kompetanse som til en hver tid er tilpasset samfunnets behov. Samtidig skal vi være en faglig langt framme, slik at høgskolen bidrar til å definere framtidens behov i fag og profesjoner. Vi vil bygge faglige nettverk med andre sterke fagmiljøer for å løse samfunnsoppgaver og sikre kunnskapsflyt i regionene. Høgskolen skal samarbeide forpliktende med offentlige etater, bransjeorganisasjoner og bedrifter.”

Disse målsettingene legges til grunn for vår strategi for ”Økonomisk forskningsfond – Midt-Norge”  

Overordnet mål for Stiftelsen ”Økonomisk og administrativt forskningsfond – Midt-Norge” 

Stiftelsen ”Økonomisk og administrativt forskningsfond – Midt-Norge” har et overordnet mål som er klart uttrykt i vedtektene, jamfør § 4 og §5:

 § 4 – Formål

”Økonomisk og administrativt forskningsfond i Midt-Norge er en allmennyttig stiftelse som har som formål å støtte økonomisk, næringslivsretta og administrativ forskning og kompetanseutvikling av betydning for landsdelens økonomiske og velferdsmessige utvikling. Stiftelsen skal vektlegge landsdelens spesielle næringsmessige forutsetninger og utfordringer ved utdeling av midler. Stiftelsen kan også gi støtte til økonomisk og administrativ forskning omkring offentlige tjenestetilbud. Stiftelsen vil ha en særskilt oppgave i å støtte opp under forskning som kan bidra til å utnytte og videreutvikle kompetansemiljøet i Midt-Norge til styrket økonomisk vekst i landsdelen. 

Stiftelsen skal støtte opp under forskning og kompetanseutvikling i tilknytning til høyere økonomisk-administrativ utdanning i Midt-Norge, men skal ikke finansiere permanent virksomhet som normalt dekkes av bevilgninger over statsbudsjettet. Stiftelsen kan imidlertid finansiere permanente tiltak for en tidsbegrenset periode for å bygge opp virksomhet som etter en oppbyggingsperiode skal budsjettfinansieres.”

§ 5 – Arbeidsoppgaver – utdelinger

”Utdeling av midler foretas av stiftelsens styre. Utdelingen skal være i samsvar med stiftelsens formål. Stiftelsen skal kunne gi støtte til for eksempel faglige seminar, forskersymposia, gjesteprofessorat, tidsbegrensete gaveprofessorat, forskningsprogram, kompetanseoppbygging, prosjekt innen innovasjon og entreprenørskap. Det er en viktig oppgave for fondet å styrke kontakten mellom næringsliv og utdanningsinstitusjonene.”

Hovedstrategi:
Styrke kompetanseoppbygging og vedlikehold av fagområdene innen økonomisk og administrative fagområde som økonomisk analyse og finans, markedsføring etc., og fremme forskning til nytte for næringsutviklingen i regionen.

De statlige bevilgningene til FoU-institusjoner ved høgskoler og universitet går i hovedsak til gjennomføring av undervisning innenfor fagområdene. Det er undervisningsoppgavene som i all hovedsak bestemmer tildelingen av ressurser.  Ressurser til å styrke kompetanseoppbygging og vedlikehold av disse må i stor grad finansieres over eksterne midler, fra eksternfinansiert FoU-programmer og FoU-oppdrag fra privat næringsliv. For å få til en systematisk kompetanseoppbygging over en lengre periode er det nødvendig med en langsiktig og forutsigbar satsing, slik at fagmiljøene kan konsentrere innsatsen på FoU-arbeid som kommer både regionens næringsliv og institusjonen til gode.  Forskning gir uttelling først på lang sikt. Kunnskapsproduksjonen er internasjonal og ”produksjonen” vil ha karakter av å være kollektive goder som etter hvert vil være lett tilgjengelig for alle. Det er viktig at det settes i gang systematisk forskning der næringslivets utfordringer studeres ut fra ulike perspektiver, og at det til slutt kommer næringslivet til nytte i omstillings-, nyskapings- og vekstsammenhenger. 

Oppbygging av kompetanse gjennom tidsbegrenset støtte til professor 1 og 2 stillinger, professorstipender etc. innenfor fagområder som entreprenørskap, produktutvikling, bedriftsøkonomisk analyser, markedsføring, internasjonalisering, finans etc.  

Eksempler på innsatsområder:
· Styrke fagområdet innovasjon og entreprenørskap

Regjeringen har nettopp lagt fram en plan for en helhetlig innovasjonspolitikk med følgende visjon: ”Norge skal være et av verdens mest nyskapende land der bedrifter og mennesker med pågangsmot og skaperevne har gode muligheter til å utvikle lønnsom virksomhet, På viktige områder skal Norge ligge i tet internasjonalt når det gjelder kunnskap, teknologi og verdiskaping”. En av de største utfordringer er å skape en kultur for innovasjon.  

Innovasjon og entreprenørskap er et samlebegrep som kan omfatte både: bedriftsetablering, spin-off virksomhet, utvikling av nye produkter, forbedring av eksisterende produkter, forbedring av produksjonsprosesser, f.eks. ‘nye måter å gjøre gamle ting på’, utvikling av nye rutiner, motivering av ansatte til å lete etter nye arbeidsmåter og teknikker,  nye måter å samarbeide mellom organisasjoner på. 

Videre er tiltak som motiverer og mobiliserer gründerskap viktig i arbeidet med å etablering av en regional gründerkultur. 
· Etablering av samhandlingsarenaer mellom næringsliv og FoU-institusjoner.

Bedriftsstrukturen i Sør-Trøndelag er tilsvarende landsgjennomsnittet, der nesten 90% av bedriftene har under 20 sysselsette, og svært få bedrifter har over 100 sysselsatte.

En av utfordringene i regionen er å få til god og fruktbar samhandling mellom bedriftene i regionen og FoU-institusjonene. Dette vil ha en tosidig gevinst. Næringslivet kan få ta del i den kompetansen som FoU-miljøene i Trøndelag representerer gjennom studentoppgaver, FoU-arbeid, nyutdanna kandidater, samtidig som FoU-miljøene får de praksisnære problemstillingene inn i undervisningen. Ved å få til dette samspillet sikrer vi samtidig at utdanningen som gis er i samsvar med de behovene næringslivet etterspør.

HiST har allerede tatt initiativet til å arbeide for å etablere en møteplass for aktørene innen og i tilknytning til næringsmiddelindustrien gjennom forprosjektet for ”Matsenteret”. 

Tilsvarende møteplasser og samhandlingsarenaer kan være aktuelle mot andre næringsområder, eks. mekanisk/metallbearbeidende industri, automatisering, bygningsvern etc.  

· Formidling – årlige fagkonferanser med internasjonal bidragsytere

Formidling av forskningsresultater, både fra egen aktivitet og andre anerkjente FoU-institusjoner nasjonalt og internasjonalt er viktig stimulans i utvikling av regionens FoU-miljøer. Formidling av FoU-resultater sammen med graden av eksternfinansiert virksomhet vil etter planen vektlegges fra departementet fra 2006 ved tildeling av ressurser til institusjonene.  

Kapasiteter fra en prestisjetung internasjonal institusjon, for eksempel Carlson Business school ved Universtity of Minnesota, vil være viktige inspiratorer i ledd i bygging av fagmiljøet og regionale utviklingsmiljøer.  Dette målet henger nøye sammen med målene 1-3, men for å være bevisst utfordringen er det viktig å sette eget selvstendig fokus på dette.

· Internasjonal kommersialisering 

Trøndelag er relativt fattig på tradisjonell eksportindustri. Imidlertid er det et meget sterkt kompetansemiljø i regionen. Dette representerer et stort potensial for økt eksport og internasjonalisering av næringslivet. Kompetanse om internasjonalisering er avgjørende, både i eksisterende næringsliv og i forhold til nyetablerte høyteknologiske bedrifter med internasjonalt marked i utgangspunktet (Born Globals). Kunnskap om internasjonalt regelverk, markedsforhold, teknologi og trendutvikling internasjonalt er en viktig forutsetning for å lykkes.

PAGE  
3
25.juni 2004 

